นายกรัฐมนตรี นำร่องทดลองใช้บริการรถไฟฟ้าสายสีเขียว 4 สถานี จากห้าแยกลาดพร้าวถึงมหาวิทยาลัยเกษตรศาสตร์ ใช้ฟรีถึง 2 มกราคมนี้
นายกรัฐมนตรี นำร่องทดลองใช้บริการรถไฟฟ้าสายสีเขียว 4 สถานี จากห้าแยกลาดพร้าวถึงมหาวิทยาลัยเกษตรศาสตร์ ใช้ฟรีถึง 2 มกราคมนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีเปิดทดลองให้บริการเดินรถโครงการรถไฟฟ้าสายสีเขียว ช่วงหมอชิต-สะพานใหม่-คูคต จำนวน 4 สถานี จากสถานีห้าแยกลาดพร้าว-สถานีมหาวิทยาลัยเกษตรศาสตร์ เพื่ออำนวยความสะดวกแก่ประชาชนและบรรเทาปัญหาการจราจรติดขัดบริเวณถนนพหลโยธินและถนนวิภาวดีรังสิตนายกรัฐมนตรี กล่าวว่า โครงการก่อสร้างรถไฟฟ้าเป็นหนึ่งในโครงการที่รัฐบาล เร่งผลักดัน เพื่ออำนวยความสะดวกในการเดินทาง ยกระดับคุณภาพชีวิต สร้างโอกาสในการพัฒนาและเพิ่มขีดความสามารถในการแข่งขันให้กับประเทศ ลดปัญหาการจราจร โดยรถไฟฟ้าสายสีเขียว ยังคงอยู่ในระหว่างการก่อสร้างอีก 11 สถานี ซึ่งคาดหวังว่าจะก่อสร้างแล้วเสร็จตามกรอบภายในปี 2563 อย่างไรก็ตาม ขณะนี้ประเทศไทยกำลังอยู่ในระหว่างการพัฒนาและปฏิรูปประเทศ ซึ่งต้องมีการผสมผสาน ทั้งรถไฟฟ้า รถไฟ และการคมนาคมทุกระบบ อีกทั้งต้องคิดว่าทำอย่างไรให้คนมีรายได้น้อยได้ใช้ประโยชน์ ซึ่งต้องมีการกำหนดราคาให้อยู่ในกรอบ มีความคุ้มค่า เพื่อให้ประชาชนได้ประโยชน์สูงสุดนายกรัฐมนตรี ทดลองโดยสารรถไฟฟ้า และ รฟม. จะเปิดให้ประชาชนได้ทดลองใช้บริการรถไฟฟ้าสายสีเขียว จากสถานีห้าแยกลาดพร้าว ถึงสถานีมหาวิทยาลัยเกษตรศาสตร์ โดยไม่เสียค่าบริการ ตั้งแต่เวลา 13.00 น. ของวันนี้ จนถึงวันที่ 2 มกราคม 2563อย่างไรก็ตาม ภายหลังเสร็จสิ้นพิธีเปิด นายกรัฐมนตรี กล่าวถึงกระแสข่าวการปรับคณะรัฐมนตรีว่า ตนเองไม่เคยพูดเรื่องนี้ พูดกันไปเองและไม่ขอแสดงความคิดเห็นทางการเมือง